Kažimír, Peter, podpredseda vlády a minister financií SR (2014-05-14):
Ja neviem, či chcem zaujať stanovisko, ale musím. Takže, pán poslanec Hlina, to je celkom vážny zákon. Zákon o bankách je vždycky veľmi vážny zákon. V tomto prípade telom novely – vás chcem upozorniť – vrátane vankúšov, pekárov a cukrárov, ktorých ste spomínali, telom toho zákona alebo novely zákona je transpozícia smernice, hej. Takže naozaj ak si pozrieme takú celkovú architektúru, čo sa dialo za posledné roky v Európe, a neboli to dobré roky, tak keď sme sa v prvom momente – a naprieč politických spektier v Európe a na Slovensku – sústredili na fiškálnu disciplínu, na znižovanie deficitu, na otázky vynucovania pravidiel, pretože sú pre všetkých, tak v tej druhej fáze a v nej, uprostred tejto fázy žijeme, sme sa všetci v Európe sústredili na bankový sektor, pretože ten bol úplne na začiatku tej katastrofy, ktorú sme prežili a ktorá vyvrhla len v Európe na ulice skoro 20 mil. ľudí. Že ten problém je oveľa, oveľa závažnejší a aj tento zákon je na stole, na vašom stole dnes preto, aby sme sa nedožili v blízkom období druhej, tretej, štvrtej fázy krízy, ktorá je priamo spojená s bankovým sektorom a s financovaním domácností a s financovaním biznisu na Slovensku a v Európe. Tento zákon smeruje naozaj k prísnejšej kontrole. Nadväzujú naňho, samozrejme, potom ďalšie smernice, s ktorými budem postupne prichádzať, lebo ich musíme a radi ich budeme transponovať. Viete veľmi dobre, že v podstate od tohto roku štartuje centrálny dohľad nad bankami v celej Európe. To znamená, matka všetkých bánk, dohľad, matka všetkých dohľadov v Európe, vo Frankfurte, bude mať na starosti tie kľúčové giganty, v ktorých naozaj niektoré bilančné hodnoty sú väčšie ako HDP krajín, v ktorých sídlia. Toto je ale proste problém, ktorý trápi Európu, trápi Spojené štáty americké. Čudujme sa svete, netrápi to až tak Slovensko, pretože Slovensko má naozaj bankový sektor vo veľmi dobrom stave z takého toho helikoptérového pohľadu. A to aj vďaka tomu, že na prelome dekád alebo na prelome tisícročí niekedy okolo roku 2000 sme zaplatili veľmi veľký účet. Zaplatili sme 12% hrubého domáceho produktu za to, aby sme očistili banky od rôznych privatizačných úverov z 90. rokov. Čiže my sme si tú svoju cenu, svoj účet zaplatili. Ak hovoríte o nebankách, ja sa nenechám vtiahnuť do tejto debaty, lebo neprislúcha k tomuto zákonu. To, že tá téma je príslušná, to, že vykypelo z hrnca, ja vám to proste uznávam, to, že ten problém tu je, potvrdzujem. To, že sa dejú kroky, to, že sa ide, v podstate v najbližších týždňoch predstúpime aj spolu s ministerstvom spravodlivosti na vládu s reguláciou akýchsi stropov, úrokových stropov, na ktorých sa, pevne verím, že dohodneme, a ktoré budú určite predmetom kritiky zľava a sprava, pretože jedným sa budú zdať vysoké, jedným sa budú zdať nízke. Podstatné je, že tá téma je príslušná po dvadsiatich rokoch, lebo nebankovky nevznikli za tejto vlády, nevznikli ani za čias existencie SMER-u. Ja si z tohto pohľadu vyprosím, pán poslanec, lebo vy máte taký ten mäsiarsky proste prístup k veciam, kto za všetko je akože vinný. Proste je to produkt spoločnosti, je to produkt spôsobu života, pretože ľudia chcú peniaze a chcú ich míňať. Slovensko má, chvalabohu, ešte tú skúsenosť, že patrí medzi krajiny, ktoré majú svoje domácnosti, svoje fyzické obyvateľstvo, občanov relatívne málo zadlžené. Ale tento trend sa postupne mení, ale stále je to v porovnaní so západnými spoločnosťami, s krajinami starej Európy zanedbateľné číslo. To znamená, je tu obrovský priestor pre finančný sektor, pre banky a nebanky na to, aby zadlžili, aby požičiavali, z pohľadu, opäť z pohľadu makročísel. A našou úlohou, vašou – našou, je chrániť ľudí, pretože ľudia sú, majú tzv. finančnú negramotnosť, pretože je to oblasť už presne, ako ste povedali, si prečítate ten zákon. Ak si ho dokonca ja v detailoch prečítam, tak mnohým veciam nerozumieme, pretože je to proste veľmi technické, je to otázka previazania rôznych jazykov, ktoré smerujú ale k jednej a jednej veci, aby sme mali veci pod kontrolou, aby sme ich mali čoraz viac pod kontrolou. Ak hovoríte o dôchodcoch ako o najzraniteľnejšej skupine, máte pravdu. Odporúčam vám dnešné Hospodárske noviny, strana päť, odpoveď je tam, hej. To znamená, hovoríme o spoločných účtoch, jednotných účtoch pre všetkých, ktorí poberajú štátne dávky. My sa s touto situáciou zaoberáme, a ak ste ma trošku vytočili, tak ma vytáčate v oblasti licencovania, pretože tu som jasne ohlásil – a na to potrebujeme partnera, tým partnerom je Národná banka Slovenska a tá sa na licencovanie potrebuje pripraviť, pretože licencovať bude tučné nebankovky, ktoré majú dosť veľa peňazí na to, aby mali dobrých právnikov, dobrých audítorov, dobrých poradcov. To znamená, licencovanie je súboj z tohto pohľadu. Čiže ak niekomu, lebo vy sa môžete rozhodnúť, že dáte na ruku licenciu, a potom je to len také licencovanie akože a to ani vy, ani my nechceme. To znamená, ak chceme mať skutočné licencovanie a chceme stanoviť podmienky, ktoré majú byť naozaj prísne aj z pohľadu plnenia z hľadiska finančnej bezpečnosti tej inštitúcie, aj z pohľadu ochrany spotrebiteľa, tak sa na nich musí nejaký čas pracovať. Z tohto pohľadu sa celý tento rok bude pracovať, celý tento rok sa bude pracovať na podmienkach licencovania a na tom, aby sa inštitúcia, ktorou je Národná banka Slovenska a ktorá po 20 rokoch svojej existencie ide aj do tohto nepríjemného segmentu, pretože pre kolegov s bielymi goliermi z Národnej banky vôbec to nie je príjemné, môj názor, sa zaoberať nebankovkami ako takými, pretože je to segment, ktorý produkuje obrovské a obrovské problémy, pretože doteraz nebol regulovaný. To, čo sme oznámili v koncepcii na vláde, je to, že ideme regulovať nebankové subjekty. Ak sa vám to zdá málo alebo sa vám to zdá pomalé tempo, máte na to právo, ale chcem vám oznámiť, že k takémuto rozhodnutiu sme prišli po dvadsiatich, vyše 20 rokoch existencie tejto krajiny. Neurobili to tí pred nami. My to ideme urobiť. Dajte nám čas, a keď budete vidieť výsledok, potom sa proste k tomu vyjadrite. Samozrejme, k všetkým pozmeňovacím návrhom môj postoj poznáte, sa vyjadríme, budeme o nich o všetkých veciach spolu hovoriť. Samozrejme, máme priestor ešte do druhého čítania. Ďakujem. (Potlesk.)